b'\n_START_ARTICLE_\nErkki K. M. Lepp\xc3\xa4vuori\n_START_PARAGRAPH_\nErkki Keijo Mikael (K. M.) Lepp\xc3\xa4vuori (s. 9. toukokuuta 1951 Varkaus) on entinen VTT:n p\xc3\xa4\xc3\xa4johtaja ja professori.\n_START_SECTION_\nHenkil\xc3\xb6tiedot ja opinnot\n_START_PARAGRAPH_\nErkki K. M. Lepp\xc3\xa4vuori  syntyi Varkaudessa 1951 johtaja, DI Keijo Lepp\xc3\xa4vuoren ja hammasl\xc3\xa4\xc3\xa4k\xc3\xa4ri Sally Hartialan perheeseen.  H\xc3\xa4n valmistui ylioppilaaksi Varkauden yhteislyseosta vuonna 1969. H\xc3\xa4n opiskeli Teknillisest\xc3\xa4 korkeakoulussa, josta valmistui rakennustekniikan diplomi-insin\xc3\xb6\xc3\xb6riksi vuonna 1974 ja tekniikan lisensiaatiksi vuonna 1977.\n_START_SECTION_\nAmmattiura\n_START_PARAGRAPH_\nLepp\xc3\xa4vuori toimi Teknillisen korkeakoulun tutkijana ja vt. apulaisprofessorina 1974\xe2\x80\x931979 sek\xc3\xa4 erikoisopettajana my\xc3\xb6hemmin 1982\xe2\x80\x931988. VTT:n tutkijana h\xc3\xa4n ty\xc3\xb6skenteli vuosina 1979-1981 ja vt. tutkimusprofessorina 1981\xe2\x80\x931983. Vuosina 1986-1986 h\xc3\xa4n toimi Tekesin jaostop\xc3\xa4\xc3\xa4llikk\xc3\xb6n\xc3\xa4, sitten taas VTT:ll\xc3\xa4 laboratorion johtajana 1986-1989 ja Rautaruukki Oy:ss\xc3\xa4 johtajana vuodesta 1989 vuoteen 1994. VTT:n rakennustekniikan tutkimusyksik\xc3\xb6n johtaja ja professori h\xc3\xa4nest\xc3\xa4 tuli vuonna 1994. VTT:n p\xc3\xa4\xc3\xa4johtajana h\xc3\xa4n toimi vuosina 1999 - 2015._NEWLINE_Lepp\xc3\xa4vuorella on ollut lukuisia kotimaisia ja kansainv\xc3\xa4lisi\xc3\xa4 tieteellisi\xc3\xa4 ja ammatillisia luottamusteht\xc3\xa4vi\xc3\xa4. N\xc3\xa4ist\xc3\xa4 mainittakoon h\xc3\xa4nen nimityksens\xc3\xa4 eurooppalaisten tutkimus- ja  teknologiaorganisaatioiden yhdistyksen EARTO:n puheenjohtajaksi vuonna 2005._NEWLINE_Lepp\xc3\xa4vuori harrastaa golfia ja on toiminut sek\xc3\xa4 Suomen golfliiton hallituksen j\xc3\xa4senen\xc3\xa4 ja puheenjohtajana ett\xc3\xa4 vastaavan maailmanlaajuisen ja Euroopan-j\xc3\xa4rjest\xc3\xb6n hallituksen j\xc3\xa4senen\xc3\xa4.\n_START_SECTION_\nHuomionosoitukset\n_START_PARAGRAPH_\nErkki Lepp\xc3\xa4vuorelle my\xc3\xb6nnettiin kunniatohtorin arvonimi Teknillisen korkeakoulun 20. tohtoripromootiossa 2. huhtikuuta 2008.'